Skanderborg: Landets bedste bøfsandwich, den mest kælne brune sovs og de syndigste syltevarer finder man hos Rasses Skovpølser.

Det mener De Brune Riddere, en gruppe bøfsandwichentusiaster, som hvert år kårer Danmarks bedste bøfsandwich. Det sker efter omhyggelige prøvespisninger, hvor delelementer som sovs, løg, boller, bøffen og syltevarerne bliver bedømt.

Prisen kalder entusiasterne selv Den brune Camino, og den blev overrakt fredag formiddag, da det også blev offentliggjort, at restauranten Dollys i Horsens er nummer to på listen.

Ifølge De brune Riddere kan man i bøgeskoven ved Skanderborg finde en bøfsandwich serveret i brun sovs i en brun tallerken serveret ved et brunt kakkelbord. Faktisk burde byen omdøbes til Skanderbrun, mener De brune Riddere.

- Rasses går hele vejen og serverer simpelthen bøfsandwichen i en dyb tallerken med en voldgrav af sovs. Og vi snakker om en brun sovs i verdensklasse med fuld fart på en lækker fond, smækfyldt med smag og kraft - tilsmagt perfekt, så den er rund, behagelig og gjorde at vi følte os trygge og varme. Sovsen er faktisk blandt de allerbedste, vi nogensinde har smagt, siger Peter Tessin fra dommerpanelet.